Sfânta Eugenia - Cuvioasa din ajunul Crăciunului 

Sfânta cuvioasă muceniţă Eugenia este prăznuită în Ajunul marelui praznic al 
Naşterii Domnului Hristos şi de aceea este cunoscută de toţi creştinii. 


Cuvioasa care a trăit în secolul al treilea, atunci când creştinii erau prigoniţi, a 
îmbrăcat haina monahală de bărbat şi aşa şi-a săvârşit lupta duhovnicească. Fiind 
forțată să-L. mărturisească pe Hristos, nu a pregetat nici o clipă şi pentru aceasta a 
fost ucisă cu sabia, mutându-se la Hristos, Mirele Ceresc. 


In Ajunul Crăciunului ne aşteptăm să se întâmple lucruri frumoase şi încercăm să 
facem noi altora lucruri cât mai plăcute. Expresia „spiritul Crăciunului”, atât de 
răspândită astăzi, mai ales datorită filmelor artistice, ne obligă să facem lumea mai 


bună şi mai frumoasă. Zăpada care întârzie să apară, pentru ca această sărbătoare 
să semene cu Crăciunul colindelor de odinioară al românilor, ne trimite şi mai mult 
în zona necunoscută a visării cu ochii deschişi. 


Slujbele Bisericii noastre vorbesc despre o sărbătoare care opreşte timpul în loc şi 
ni-l face contemporani pe toţi sfinţii şi îngerii care stau înmărmuriţi, la lumina 
Stelei şi la vederea umilului staul care L-a încăput pe Cel neîncăput. Creştinu au 
înţeles altfel această lumină nevăzută, iar Hristos a fost dorit de ei atât de mult, 
încât au fost în stare să-şi dea şi viaţa pentru a nu-L pierde şi trăda. 


Sfânta Eugenia, pomenită de Biserica Ortodoxă în ajunul Naşterii Domnului nostru 
lisus Hristos, este una din creştinele care şi-au dedicat întreaga viață Mirelui 
Hristos, indiferent de toate tentaţiile şi frumuseţile acestei lumi trecătoare. 


Dorul după Hristos 


Viaţa Sfintei cuvioase muceniţe Eugenia este descrisă de către Sfântul cuvios 
Simeon Metafrastul, scriitor de vieţi ale sfinților din Bizanțul secolului al zecelea. 


Conform acestei istorisiri, Eugenia era fiica unui dregător roman pe nume Filip, iar 
mama ei se numea Claudia. După ce părinţii ei au fost trimişi, în interes de 
serviciu, ca să guverneze Alexandria, Eugenia a devenit creştină, sub influenţa şi 
fervoarea trăirii creştine din acel oraş. Deşi ea îşi însuşise învăţăturile din înaltele 
şcoli alexandrine, după ce a fost botezată, şi-a luat haine de bărbat pentru a merge 
la mănăstire. Trebuie să menţionăm că pe atunci încă nu era organizat monahismul 
feminin. Din cauza unei neînțelegeri şi a unor intrigi, ea fost nevoită să-şi 
dezvăluie identitatea chiar în faţa tatălui ei, guvernatorul, care s-a convertit atunci 
la credinţa în Hristos. Ulterior, tatăl Sfintei Eugenia a devenit episcop şi a fost ucis 
din porunca noului guvernator, devenind astfel mucenic. Sfânta s-a întors la Roma 
împreună cu mama sa şi acolo a fost prinsă, chinuită ca să jertfească idolilor, iar 
pentru refuzul ei i s-a tăiat capul. 


Cinstirea Sfintei Eugenia de-a lungul vremurilor 


În Martirologiul Fericitului Ieronim (secolul cinci) se menţionează că Eugenia a 
fost înmormântată la Roma, pe Via Latina, la cimitirul lui Apronian. Călătorii 
romani din secolul al şaptelea ne spun că deasupra mormântului ei a fost zidită o 
bazilică, restaurată mai târziu de papii loan al VII-lea (705-707), Adrian 1 (772- 
795) şi Leon al III-lea (795-816), după care a dispărut. Locul unde au fost atât 
cimitirul lui Apronian, cât şi mormântul Sfintei Eugenia nu a putut fi stabilit exact. 


Actualmente, moaştele Sfintei Eugenia se păstrează în Biserica Sfinţilor Apostoli 
din Roma. 


Părticele din cinstitele sale moaşte se mai găsesc la Mănăstirea „Sfânta Varvara” 
din Cipru, în Mănăstirea „Izvorul Tămăduirii” din insula Andros şi „Sfânta 
Treime” din Koropi, în apropierea Atenei. 


Mozaicurile care o reprezintă pe Sfânta Eugenia în Grecia, Italia (Ravenna, 
Napoli), Croaţia (Poreci) vorbesc despre răspândirea cinstirii ei în afara Romei. 


Cultul sfintei s-a întărit în timpul episcopului Avitus din Vienne, Galia, care a trăit 
la sfârşitul secolului al V-lea şi începutul secolului al VI-lea. 


Venantius Fortunatus în secolul VI şi Flodoardus în secolul al X-lea au compus 
imne închinate Sfintei Eugenia. 


Ziua sfintei se prăznuieşte în Apus la 25 decembrie, cu excepția Spaniei, unde a 
fost trecută în calendare pe 27 sau 23 decembrie. Sinaxarele bizantine stabilesc 
data de pomenire a Sfintei Eugenia în ajunul Naşterii Domnului, pe 24 decembrie. 


Primele cântări bizantine dedicate Sfintei Eugenia se găsesc în Tipicul alcătuit de 
Patriarhul Alexie Studitul al Constantinopolului pentru mănăstirea de maici 
„Adormirea Maicii Domnului”, înfiinţată de el la anul 1034. Acest tipic conţine 
canonul, sedealna şi stihirele slujbei Utreniei din 24 decembrie, la pomenirea 
Sfintei Eugenia, legate de Înainte-prăznuirea Naşterii Domnului. 


Mai târziu, Tipicul Everghetinos a stabilit prăznuirea Sfintei Eugenia în data de 21 
decembrie, pentru motivul festivități slujbei de Ajun. Slujba ar fi trebuit astfel să 
fie unită cu cea a Sfintei luliana din Nicomidia. Totuşi, ulterior, după ce Bisericile 
Ortodoxe au adoptat Tipicul ierusalimitean al Sfântului Sava, pomenirea s-a 
statornicit în ziua de 24 decembrie, combinându-se cu slujba Înainte-prăznuirii 
Naşterii Domnului. 


Icoanele Sfintei Eugenia 


Icoanele Sfintei Eugenia sunt cunoscute, după cum am menţionat mai sus, încă din 
secolul al VI-lea. 


Sfânta era prezentată în rândul fecioarelor martire din Impărăţia lui Dumnezeu, 
într-o tunică înfrumuseţată sau într-o haină lungă (Biserica Sant” Apollinare Nuovo 
şi capela arhiepiscopală din Ravenna.) 


La sfârşitul perioadei iconoclaste, Sfânta Eugenia a început să fie reprezentată în 
haine monahale, cu capul acoperit, câteodată chiar în schima mare şi cu o cruce în 
mâna dreaptă. Chipul sfintei se găseşte adesea în reprezentările sinaxarului din 
biserici, singură sau cu alți mucenici împreună. 


În miniaturile din Minologiile secolelor X-XII Sfânta Eugenia este prezentată fie 
martiră, fie în picioare, aşa cum o regăsim la renumita biserică românească 
„Tăierea Capului Sfântului loan Botezătorul” din localitatea Arbore, judeţul 
Suceava, pictată în 1541 şi aflată în patrimoniul UNESCO. 


Pr. Eugeniu Rogoti - Cuvioasa din ajunul Crăciunului 


Acatistul Sfintei muceniţe Eugenia 


[Preotul, după ce îşi pune epitrahilul şi felonul, deschide dvera şi dă obișnuita bine- 
cuvântare din faţa Sfintei Mese, zicând: Binecuvântat este Dumnezeul nostru, tot- 
deauna, acum şi puru rea şi în vecii vecilor. 

Strana: Amin.] 


Dacă nu este preot de față, în locul binecuvântării de mai sus, diaconul, monahul 
sau mireanul, va rosti: Pentru rugăciunile Sfinţilor părinților noştri, Doamne lisuse 
Hristoase, Dumnezeul nostru, miluieşte-ne pe noi. Amin. 


Apoi se rostesc rugăciunile începătoare: 


Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le împlineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiților noştri. Și nu ne duce pe noi în ispită, ci ne izbăveşte de cel rău. 

[Dacă este preot de faţă, zice: Că a Ta este Împărăția, şi puterea, şi slava: a 


Tatălui şi a Fiului şi a Sfântului Duh, acum şi pururea şi în vecii vecilor. Strana: 
Amin. ] 


Dacă nu va fi preot de faţă, diaconul, monahul sau mireanul, va rosti: Pentru rugă- 
ciunile Sfinţilor părinţilor noştri, Doamne Iisuse Hristoase, Dumnezeul nostru, mi- 
luieşte-ne pe noi. Amin. 


Apoi se zic troparele de umilinţă: 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toți lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Simbolul credinţei 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Și 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, Să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 


Doamne, miluieşte ! (de 12 ori) 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Veniţi să ne închinăm Împăratului nostru Dumnezeu. 

Veniţi să ne închinăm, şi să cădem la Hristos Impăratul nostru Dumnezeu. 
Veniţi să ne închinăm, şi să cădem la însuşi Hristos Împăratul şi Dumnezeul 
nostru. 


Apoi: Psalmul 142 
1. Doamne, auzi rugăciunea mea, ascultă cererea mea, întru credincioşia Ta, 
auzi-mă, întru dreptatea Ta. 


2. Să nu intri la judecată cu robul Tău, că nimeni din cei vii nu-i drept înaintea 
Ta. 

3. Vrăjmaşul prigoneşte sufletul meu şi viaţa mea o calcă în picioare; făcutu-m-a 
să locuiesc în întuneric ca morţii cei din veacuri. 

4. Mâhnit e duhul în mine şi inima mea încremenită înlăuntrul meu. 

5. Adusu-mi-am aminte de zilele cele de demult; cugetat-am la toate lucrurile 
Tale, la faptele mâinilor Tale m-am gândit. 

6. Întins-am către Tine mâinile mele, sufletul meu ca un pământ însetoşat. 

7. Degrab auzi-mă, Doamne, că a Slăbit duhul meu. Nu-ţi întoarce faţa Ta de la 
mine, ca să nu mă asemăn celor ce se coboară în mormânt. 

8. Fă să aud dimineaţa mila Ta, că la Tine îmi este nădejdea. Arată-mi calea pe 
care voi merge, că la Tine am ridicat sufletul meu. 

9. Scapă-mă de vrăjmaşii mei, că la Tine alerg, Doamne. 

10. Învaţă-mă să fac voia Ta, că Tu eşti Dumnezeul meu. Duhul Tău cel bun să 
mă povăţuiască la pământul dreptăţii. 

11. Pentru numele Tău, Doamne, dăruieşte-mi viaţă. Întru dreptatea Ta scoate 
din necaz sufletul meu. 

12. Fă bunătate de stârpeşte pe vrăjmaşii mei şi pierde pe toţi cei ce necăjesc 
sufletul meu, că eu sunt robul Tău. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Aliluia, aliluia, aliluia, slavă 'Ție, Dumnezeule! (de 3 ori). 


Şi îndată se cântă, pe glasul al 3-lea: Dumnezeu este Domnul şi S-a arătat nouă. 
Bine este cuvântat Cel ce vine întru numele Domnului. (de 3 ori), apoi: 


Troparul Sfintei cuvioase muceniţe Eugenia, glasul al 4-lea: Mieluşeaua Ta, 
lisuse, Eugenia, strigă cu glas mare: pe Tine, Mirele meu, te iubesc şi pe Tine cău- 
tându-Te mă chinuiesc şi împreună mă răstignesc şi împreună mă îngrop cu 
Botezul Tău; şi pătimesc pentru Tine, ca să împărăţesc întru Tine; și mor pentru 
tine, ca să viez pentru Tine; ci, ca o jertfă fără de prihană, primeşte-mă pe mine 
ceea ce cu dragoste mă jertfesc Ție. Pentru rugăciunile ei, ca un Milostiv, mântu- 
ieşte sufletele noastre. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. al Născătoarei 


Nu vom tăcea, Născătoare de Dumnezeu, pururea a spune puterile tale, noi, ne- 
vrednicii. Că de nu ai fi stat tu înainte rugându-te, cine ne-ar fi izbăvit dintru atâtea 
nevoi ? Sau cine ne-ar fi păzit până acum slobozi? Nu ne vom depărta de la tine, 
Stăpână, că tu izbăveşti pe robii tăi pururea din toate nevoile. 


Apoi: Doamne, miluieşte ! (de 3 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


1. Miluieşte-mă, Dumnezeule, după mare mila Ta 

2. Și după mulțimea îndurărilor Tale, şterge fărădelegea mea. 

3. Mai vârtos mă spală de fărădelegea mea şi de păcatul meu mă curăţeşte. 

4, Că fărădelegea mea eu o cunosc şi păcatul meu înaintea mea este pururea. 

5. Ţie unuia am greşit şi rău înaintea Ta am făcut, aşa încât drept eşti Tu întru 
cuvintele Tale şi biruitor când vei judeca Tu. 

6. Că iată întru fărădelegi m-am zămislit şi în păcate m-a născut maica mea. 

7. Că iată adevărul ai iubit; cele nearătate şi cele ascunse ale înţelepciunii Tale 
mi-ai arătat mie. 

8. Stropi-mă-vei cu isop şi mă voi curăţi; spăla-mă-vei şi mai vârtos decât zăpada 
mă voi albi. 

9. Auzului meu vei da bucurie şi veselie; bucura-se-vor oasele mele cele smerite. 
10. Întoarce faţa Ta de la păcatele mele şi toate fărădelegile mele şterge-le. 

11. Inimă curată zideşte întru mine, Dumnezeule, şi duh drept înnoieşte întru 
cele dinlăuntru ale mele. 

12. Nu mă lepăda de la faţa Ta şi Duhul Tău cel sfânt nu-l lua de la mine. 

13. Dă-mi mie bucuria mântuirii Tale şi cu duh stăpânitor mă întăreşte. 

14. Învăţa-voi pe cei fărădelege căile Tale şi cei necredincioşi la Tine se vor 
întoarce. 

15. Izbăveşte-mă de vărsarea de sânge, Dumnezeule, Dumnezeul mântuirii mele; 
bucura-se-va limba mea de dreptatea Ta. 

16. Doamne, buzele mele vei deschide şi gura mea va vesti lauda Ta. 

17. Că de ai fi voit jertfă, Ţi-aş fi dat; arderile de tot nu le vei binevoi. 

18. Jertfa lui Dumnezeu: duhul umilit; inima înfrântă şi smerită Dumnezeu nu o 
va urgisi. 

19. Fă bine, Doamne, întru bună voirea Ta, Sionului şi să se zidească zidurile 
Ierusalimului. 

20. Atunci vei binevoi jertfa dreptăţii, prinosul şi arderile de tot; atunci vor pune 
pe altarul Tău viței. 


Condacele şi icoasele 


Condacul 1 

Luminându-te cu lumina dumnezeieştii cunoașteri, ai fugit de slava cea deşartă, 
părăsind dulceaţa lumii şi casa părinților tăi, şi ieşind din cetate, de frumuseţea 
cântării de psalmi te-ai rănit, şi primind în inima ta feciorelnică dumnezeiasca 
dragoste, ai împărtăşit duh şi celor ce călătoreau împreună cu tine, Sfântă fecioară 
muceniţă Eugenia. Pentru aceasta şi noi îţi cinstim prăznuirea, cântându-ți: Bucu- 
ră-te, muceniţă Eugenia, de Dumnezeu binecuvântată! 


Icosul 1 

Din rânduiala dumnezeiască, înger din cer a fost trimis să-ţi deschidă, fecioară, 
calea spre mucenicie, arătându-te slujitoare aleasă a Împăratului tuturor. Iar noi, 
văzând vieţuirea ta cea minunată, îți înălțăm cântări de laude ca acestea: 

Bucură-te, ceea ce nume de bun neam ai purtat; 

Bucură-te, că, frumoasă la chip fiind, şi vitează cu duhul te-ai arătat; 

Bucură-te, că înţelepciunea cea elinească şi filosofia ritorilor cu înlesnire ai învăţat; 
Bucură-te, că logodna cu nici unul din tinerii cei luminaţi cu neamul, cu mărirea şi 
cu bogăţia nu ai primit; 

Bucură-te, că fecioria cea curată ai râvnit; 

Bucură-te, că prin rânduiala dumnezeiască Epistolele Sfântului apostol Pavel ai 
citit; 

Bucură-te, că de la el ai aflat că unul este Dumnezeu cel adevărat; 

Bucură-te, că, ieşind din cetate şi auzind cântarea cea dulce a psalmilor, cu lumina 
dumnezeieştii cunoaşteri te-ai luminat, 

Bucură-te, că de rătăcirea părinţilor te-ai ruşinat şi de idolii cei făcuți de mână 
omenească te-ai lepădat; 

Bucură-te, că cele trecătoare ai lăsat; 

Bucură-te, că de Mirele tău Hristos ai fost înțelepţită; 

Bucură-te, purtătoare de cunună prea fericită; 

Bucură-te, muceniţă Eugenia, de Dumnezeu binecuvântată! 


Condacul al 2-lea 

Când te-ai logodit cu Hristos, I-ai adus Lui de bunăvoie, ca o zestre însufleţită, slu- 
gile care, urmând tăriei tale, fecioară binecuvântată Eugenia, au strălucit lămurit cu 
credinţa şi cu harul, deprinzându-se cu toată fapta bună, ca nişte adevăraţi muce- 
nici înţelepţi ai lui Dumnezeu, cântându-l: Aliluia! 


Icosul al 2-lea 


Înțelegerea cea neînţeleasă căutând, muceniţă, să o înţelegi, ai lepădat slava cea de- 
şartă, şi lipindu-te de Hristos, ai grăit către slugile tale: „Eu nu mă voi mai numi 
doamnă a voastră, ci soră şi împreună slujitoare a lui Dumnezeu cel adevărat”; 
pentru aceasta şi noi îţi cântăm: 

Bucură-te, că părul cel fecioresc ţi-ai tăiat şi cu dorire spre Mănăstirea lui Teodor 
ai plecat; 

Bucură-te, că îmbărbătată de har fiind, firea femeiască ţi-ai uitat; 

Bucură-te, că, împreună cu cei doi oameni slujitori ai tăi, spre lucrările bărbăteşti ai 
alergat, 

Bucură-te, că Dumnezeu cu vederea cea mai înainte te-a povăţuit; 

Bucură-te, că, din purtare de grijă, Dumnezeu toate cele despre tine fericitului 
episcop Elen le-a descoperit; 

Bucură-te, că arhiereul Elen cu Sfântul Botez în Hristos v-a îmbrăcat; 

Bucură-te, că luminându-vă, jugul Lui aţi dorit; 

Bucură-te, că luând chip şi nume bărbătesc cu ceata monahilor te-ai unit; 
Bucură-te, că urmând ţie, din robi cu trupul, slugile tale libertatea duhului au do- 
bândit; 

Bucură-te, că a strălucit în inima ta binecuvântarea lui Dumnezeu; 

Bucură-te, că ai înflorit ca un crin în pustiul păgânătăţii; 

Bucură-te, că bunul neam al sufletului l-ai păzit nevătămat; 

Bucură-te, muceniţă Eugenia, de Dumnezeu binecuvântată! 


Condacul al 3-lea 

Fericită fecioară, cea acoperită cu haine şi cu nume bărbătești, binevieţuind şi 
slujind lui Dumnezeu, atâta ai sporit în dumnezeiasca învăţătură, încât şi Sfânta 
Scriptură o cunoşteai pe de rost şi multora le erai mirare şi pildă pentru bucuria 
cea nepieritoare, cântând: Aliluia! 


Icosul al 3-lea 

Pururea fiind împodobită, fecioară, cu viaţă curată, cu bun cuvânt şi cu har, jertfă 
te-ai adus pe tine Celui ce pentru noi a luat trup din Fecioară; pentru aceasta şi noi 
îți cântăm: 

Bucură-te, smerenie blândă şi îmblânzitoare; 

Bucură-te, a celor mâhniţi caldă mângâietoare; 

Bucură-te, că şi darul tămăduirii ai primit; 

Bucură-te, că mai mult decât toţi pustnicii ai strălucit; 

Bucură-te, că taina ta cea acoperită de Dumnezeu fraţii nu o cunoşteau; 

Bucură-te, că, murind egumenul şi adunându-se obştea, cu multă rugare la stăreţie 
te sileau; 

Bucură-te, că a-L întreba mai întâi pe Hristos i-ai îndemnat; 


Bucură-te, că, urmând cuvântul Domnului, tuturor slugă şi rob te-ai arătat; 
Bucură-te, că pentru toţi te-ai ostenit în grele slujiri mănăstireşti; 
Bucură-te, că, slujind fraţilor, cu dor şi fără încetare te rugai lui Dumnezeu; 
Bucură-te, că mult iubeai slujbele cele bisericeşti; 

Bucură-te, că în toate ţi-ai păzit inima curată; 

Bucură-te, muceniţă Eugenia, de Dumnezeu binecuvântată! 


Condacul al 4-lea 

Vifor de ispite a asmuţit asupra ta şarpele cel pierzător de suflete văzându-te pur- 
tătoare de biruinţă, îndreptată spre mântuire, dar luminându-te cu lumina cea înţe- 
legătoare, l-ai batjocorit cu puterea Celui Preaînalt, cântând: Aliluia! 


Icosul al 4-lea 

Văzând Melantia cea bogată cu averea, dar săracă de fapte bune, frumuseţea ta, s-a 
rănit de dragostea cea fără de rânduială, neştiind firea cea femeiască ce se tăinuia 
în chipul şi în numele cel bărbătesc; dar tu, mustrând-o cu asprime, i-ai spus că una 
îi este nunta, dorirea de Hristos. Pentru aceasta îţi cântăm: 

Bucură-te, că ai vindecat-o de friguri pe Melantia, ungând-o cu untdelemn sfințit; 
Bucură-te, că cele trei vase de argint pline de bani de la ea nu le-ai primit; 
Bucură-te, că la săraci să-i dăruiască o învăţai,; 

Bucură-te, că tu cu dragostea lui Dumnezeu te îndestulai; 

Bucură-te, că, sărăcind cu Hristos, bogăţie adevărată ţi-ai agonisit, 

Bucură-te, că, mărturisindu-ţi aceea poftă a ei desfrânată, cu asprime o certai; 
Bucură-te, de Dumnezeu înţelepțită că în tărie cu nimic nu ai slăbit; 

Bucură-te, că pe cea aprinsă de tăciunii desfrânării ai alungat; 

Bucură-te, primitoare de înţelepciune; 

Bucură-te, că te desfătai cu dragostea de cumpătare; 

Bucură-te, rugătoare pentru alungarea ispitelor; 

Bucură-te, muceniţă Eugenia, de Dumnezeu binecuvântată! 


Condacul al 5-lea 

Ca un orb care şi-a pierdut lumina ochilor, cea înnegrită cu fapta şi cu numele a 
căutat să-ți aducă ocară, şi ducându-se la judecătorul cetăţii, tatăl tău, a minţit fără 
de ruşine că ai voit să o sileşti spre desfrânare. Dar tu nu te dezlipeai de Mirele tău 
Cel ceresc, strigându-l: Aliluia! 


Icosul al 5-lea 

Umplându-se judecătorul de mânie şi trimițând îndată să fii legată şi adusă la 
judecată, împreună cu toți monahii de sub ascultarea ta, ai răbdat ocară şi defăi- 
mare. Dar nevoind tu să se facă de batjocură haina călugărească, ţi-ai sfâşiat haina 


rostind: „Se cuvine ca noi, călugării, să suferim cu mulțumire ocările, batjocura şi 
chinuirea trupului. Dar pentru ca să nu se facă de batjocură haina călugărească, 
iată, vă spun că sunt femeie; judecătorul este prea iubitul meu tată, soţia lui e ma- 
ma mea, aceştia de lângă mine îmi sunt fraţi, şi nu-i numesc robi”. Pentru aceasta 
îți cântăm: 

Bucură-te, ceea ce nu ai dat somn genelor tale până nu ai omorât toată patima des- 
fătăriui; 

Bucură-te, că te-ai făcut lăcaş curat Ziditorului tău; 

Bucură-te, statornicie fără clătinare; 

Bucură-te, a călugărilor povăţuitoare; 

Bucură-te, că ai arătat nebunia patimi celei trupeşti; 

Bucură-te, apărătoarea hainei călugăreşti; 

Bucură-te, că ai purtat candela fecioriei nestinsă; 

Bucură-te, că părinţii tăi, văzându-te, cu bucurie mare s-au bucurat; 

Bucură-te, că Domnul a pedepsit-o pe necredincioasa Melantia, foc trimițând peste 
casa şi averea el; 

Bucură-te, că tatăl tău, Filip, văzând cele petrecute, de toată mărirea, bogăţia şi 
desfătarea vieţii s-a lepădat; 

Bucură-te, că împreună cu mama ta, Claudia, şi cu fraţii tăi s-au botezat; 

Bucură-te, că şi el muceniceşte viaţa şi-a săvârşit; 


Bucură-te, muceniţă Eugenia, de Dumnezeu binecuvântată! 


Condacul al 6-lea 

Mărturisitor şi purtător de Dumnezeu devenind Filip, tatăl tău, prea cuvioasă 
Eugenia, şi ritor bine grăitor fund, pe mulți din elinii cei mai de frunte i-a sfătuit şi 
i-a adus la Hristos, iar pe cei slabi la suflet şi pe cei ce se îndoiau în credinţă i-a 
întărit; şi împărțindu-şi averea, a lepădat dregătoria, ajungând păstor creştinilor din 
Alexandria. Dar din zavistia vrăjmaşului, fericitul episcop Filip a fost ucis în 
ascuns de urâtorii de Dumnezeu păgâni, care nu ştiau să cânte: Aliluia! 


Icosul al 6-lea 

Strălucind tu cu duhul, ai atras la tine mulţime de fecioare şi împreună cu ele ai 
slujit lui Hristos, Mirele Cel ceresc, biruind toată patima şi urâciunea; pentru care 
noi, minunându-ne, să strigăm: 

Bucură-te, că ai trecut fără să te arzi prin focul ispitelor; 

Bucură-te, că fără să ţi se înmoaie vitejia ai trecut prin apa cea nestatornică a cle- 
vetirii; 

Bucură-te, că din toate nevoinţele ai ieşit biruitoare; 

Bucură-te, că slăbiciunea femeiască ţi-a fost întărită de puterea lui Hristos; 
Bucură-te, că celor curaţi cu fecioria le eşti ocrotitoare; 


Bucură-te, că lui Hristos, Împăratul tuturor, ai logodit multe fecioare; 

Bucură-te, că le-ai dăruit Lui ca pe o zestre cuvântătoare; 

Bucură-te, că pe toți i-ai uimit cu lumina înţelepciunii; 

Bucură-te, că pe mulţi i-ai condus să creadă luminat în Hristos, Lumina lumii; 
Bucură-te, că ai risipit negura închinării la idoli; 

Bucură-te, că nu încetezi să te rogi pentru noi, cei osteniți de trudă fără rânduială; 
Bucură-te, că nu ne laşi pe noi, cei întunecaţi de întunericul acestui veac; 
Bucură-te, muceniţă Eugenia, de Dumnezeu binecuvântată! 


Condacul al 7-lea 

Voind fericita Claudia, maica ta, să se întoarcă în Roma, ai urmat-o împreună cu 
fraţii şi casa ta, făcându-vă acolo pricinuitoare de întoarcere la Dumnezeu pentru 
multe suflete, văduvele având scăpare la maica ta, iar fecioarele la tine, Sfântă 
Eugenia, cântând lui Dumnezeu: Aliluia! 


Icosul al 7-lea 

Văzând mărita Vasilisa viaţa ta cea purtătoare de Dumnezeu, pe tine cu dragoste 
te-a urmat, că s-a logodit cu Hristos, părăsind toate desfătările trupeşti şi s-a în- 
vrednicit de bucuria mucenicilor. Pentru aceasta şi noi îţi cântăm unele ca acestea: 
Bucură-te, că ai lucrat la înmulţirea Bisericii lui Hristos; 

Bucură-te, că nu te-a oprit focul prigoanei păgânilor; 

Bucură-te, că mulţime de inimi ai deschis dulcelui Mântuitor; 

Bucură-te, că şi pe mărita Vasilisa cea de neam împărătesc ai adus-o Împăratului 
tuturor; 

Bucură-te, că descoperire ai primit de la Domnul pentru mucenicia Vasilisei,; 
Bucură-te, că Sfânta Vasilisa ţi-a mărturisit descoperirea cea despre îndoita ta cu- 
nună mucenicească,; 

Bucură-te, că te-ai rugat cu înflăcărare pentru fecioarele încredințate ţie; 

Bucură-te, că eşti pururea rugătoare pentru cei ce-şi păzesc fecioria; 

Bucură-te, că îi plângi pe cei ce aleg veselia cea vremelnică; 

Bucură-te, că îi jeluieşti pe cei din durerea cea veşnică; 

Bucură-te, că L-ai propovăduit pe Hristos prin viaţa ta; 

Bucură-te, că te-ai mutat la lumina cea neînserată; 

Bucură-te, muceniţă Eugenia, de Dumnezeu binecuvântată! 


Condacul al 8-lea 

Locuind acum în lăcaşurile cele cereşti, mărită, lămurit te-ai învrednicit de desfă- 
tările Raiului. Cu fecioarele şi cu muceniţele, curată fecioară Eugenia, roagă-te lui 
Dumnezeu pentru noi, ca văzând nevoinţă străină, să ne înstrăinăm cu mintea la cer 
şi să cântăm: Aliluia! 


Icosul al 8-lea 

Lămurit-ai tuturor adevărul Scripturilor celor de Dumnezeu insuflate, prea cinstită 
Eugenia, îmbărbătând partea cea femeiască şi logodind lui Hristos mulţime nenu- 
mărată de fecioare, care cu dragoste te-au urmat. Pentru aceasta îţi cântăm şi noi 
unele ca acestea: 

Bucură-te, bucurie luminată de lumina cea neînserată; 

Bucură-te, mireasă a lui Hristos cu inima curată; 

Bucură-te, feciorelnică gingăşie cu har îmbărbătată; 

Bucură-te, nevinovată copilă şi povăţuitoare prea înţeleaptă; 

Bucură-te, duhovnicească ocrotitoare şi mângâietoare; 

Bucură-te, că întunecimea necredinţei ai risipit; 

Bucură-te, că fecioria ta în Hristos a rodit însutit; 

Bucură-te, că Duhul Sfânt ţi-a dăruit har peste har; 

Bucură-te, că lupta nu ţi-a fost în zadar; 

Bucură-te, că eşti fecioară şi maică duhovnicească; 

Bucură-te, că luminezi şi încălzeşti cu raze de iubire cerească; 

Bucură-te, că ai biruit ceata cea idolească şi blestemată; 

Bucură-te, muceniţă Eugenia, de Dumnezeu binecuvântată! 


Condacul al 9-lea 


Dobândit-ai dorirea cea mai presus de minte şi de pricepere, ajungând înainte la 
dorita Lumină, Sfântă muceniţă Eugenia, că încă în bezna temniţei fiind, razele 
strălucitoare ale Treimi celei stăpânitoare lămurit te-au luminat pe când cântai: 
Aliluia! 


Icosul al 9-lea 

Ai înfierat cu tărie prin dumnezeieştile tale învățături nebunia idolească prea lău- 
dată, logodind lui Hristos, Împăratul tuturor, mulţime nenumărată de fecioare, 
luminându-se cu sângiuirile muceniciei. Pentru aceasta îți cântăm: 

Bucură-te, făclie aprinsă de dorirea de Dumnezeu; 

Bucură-te, candelă cu untdelemn de înţelepciune; 

Bucură-te, potir de lumină plin de har sfinţitor; 

Bucură-te, mireasă a Mirelui Mântuitor; 

Bucură-te, dorire de mucenicie pentru Hristos; 

Bucură-te, nădejde şi pentru noi, cei păcătoşi; 

Bucură-te, bucuria celor ce îți urmează în călugărie; 

Bucură-te, îndrumătoarea celor ce trăiesc în feciorie; 

Bucură-te, floare bine mirositoare a pustniciei; 

Bucură-te, podoabă strălucitoare a muceniciei; 

Bucură-te, mijlocitoare neobosită pentru cei căzuţi; 


Bucură-te, liman al celor bolnavi şi deznădăjduiţi; 
Bucură-te, muceniţă Eugenia, de Dumnezeu binecuvântată! 


Condacul al 10-lea 

Purtând candela fecioriei nestinsă, întru tot lăudată muceniţă Eugenia, ca o jertfă 
fără prihană te-ai adus Stăpânului, dobândind cununa muceniciei; şi acum nu 
înceta rugându-te, ca prin rugăciunile tale să ne mântuim şi noi, cei ce te lăudăm şi 
cu dragoste te cinstim, cântând lui Dumnezeu: Aliluia! 


Icosul al 10-lea 

Hristos, Mirele tău, după cuviinţă te împodobeşte cu îndoite cununi, de Dumnezeu 
întelepțită Eugenia, şi Cel drept în cămara luminată pe drept te aşază, că, încă în 
bezna lumii, fiind ai dobândit lumina cea neînserată. Pentru aceasta îţi cântăm: 
Bucură-te, că piatra cea mare singură de tine s-a dezlegat; 

Bucură-te, că apa Tibrului nu te-a înecat; 

Bucură-te, că întocmai ca Petru mergeai peste ape, dar nu te scufundai; 

Bucură-te, că pentru Lumina lumu ai pătimit; 

Bucură-te, că L-ai urmat şi te-ai luminat; 

Bucură-te, că ai fost aprinsă de focul adus de Hristos pe pământ; 

Bucură-te, că focul cel materialnic ţi s-a făcut rob ascultător; 


Bucură-te, că în zadar te-au aruncat chinuitorii în cuptor; 

Bucură-te, că focul s-a făcut răcoare şi nu te-a vătămat; 

Bucură-te, că în temniţa cea întunecoasă Domnul luminii te-a cercetat; 
Bucură-te, că Domnul milei rănile ţi-a vindecat şi în lumina Lui te-a îmbrăcat; 
Bucură-te, că pâine albă şi mai dulce ca mierea de la îngeri ai primit; 
Bucură-te, muceniţă Eugenia, de Dumnezeu binecuvântată! 


Condacul al 11-lea 

Către dumnezeiasca răcoare ai ieşit trecând prin focul cel de nesuferit al chinurilor 
şi prin apa cea nestatornică a supărărilor, prea bună muceniţă Eugenia; nu înceta să 
te rogi pentru noi cei cufundaţi în noroiul patimilor, ca mântuindu-ne să cântăm 
împreună cu tine: Aliluia! 


Icosul al 11-lea 

Închisă fiind în temniţă, ţi s-a arătat Hristos zicând: „Eu sunt Cel ce am primit 
cruce şi moarte pentru tine, precum şi tu pentru dragostea Mea rabzi nişte cumplite 
chinuri ca acestea. De aceea de multe daruri şi de prea mare slavă am să te învred- 
nicesc în Împărăţia Mea cea veşnică şi te vei despărți de lumea aceasta vremelnică 
şi stricăcioasă în ziua în care M-am născut Eu om”. Pentru aceasta şi noi, nevred- 
nicii, te lăudăm strigând: 


Bucură-te, că te topeai ca ceara de focul dorului dumnezeiesc; 
Bucură-te, că te revărsai ca un râu de dragoste către Mirele cel ceresc; 
Bucură-te, că apa Tibrului nu ţi-a stins focul iubirii de Hristos; 
Bucură-te, că focul nu ţi-a ars trupul înflăcărat de iubire dumnezeiască; 
Bucură-te, că de cutremurul rugăciunii tale templul idolesc s-a prăbuşit; 
Bucură-te, că şi idolii făcuţi de mână omenească s-au zdrobit; 

Bucură-te, că toţi cu uimire s-au cutremurat; 

Bucură-te, că Lumina lumii în bezna temniţei ţi-a vorbit; 

Bucură-te, că pentru naşterea Domnului vistieriile inimii ţi le-ai golit, 
Bucură-te, că, în loc de smirnă, sângele ţi l-ai dăruit; 

Bucură-te, că, în locul aurului, ai adus credinţă în focul Duhului curățită; 
Bucură-te, că, în loc de tămâie, ai adus duhul tău înmiresmat de rugăciune curată; 
Bucură-te, muceniţă Eugenia, de Dumnezeu binecuvântată! 


Condacul al 12-lea 
In râu bărbăteşte şi în foc cu tărie ai fost încercată; pe cele potrivnice firii cu tărie 
le-ai trecut, slăvind pe Hristos şi cu dragoste şi credinţă cântând: Aliluia! 


Icosul al 12-lea 

Harul lui Dumnezeu strălucitor luminându-te, te-a împodobit pentru lăcașurile 
cereşti, pe care prin rugăciunile tale ajută-ne să le dobândim şi noi, cei ce-ţi cântăm 
unele ca acestea: 

Bucură-te, că ne vesteşti bucuria naşterii Stăpânului; 

Bucură-te, că lisus cel prea dulce ţi-a îndulcit cu arătarea Sa chinul şi ţi-a vindecat 
rănile trupului; 

Bucură-te, că de praznicul Naşterii Domnului păgânii ţi-au tăiat frumosul tău cap; 
Bucură-te, că iubita ta maică şi cei din casă în locul numit „Calea romanilor” te-au 
îngropat; 

Bucură-te, că moaştele tale împreună cu moaştele sfinților mucenici de tine mai 
înainte îngropaţi s-au odihnit; 

Bucură-te, că plângându-te maica ta cu plângere multă, i te-ai arătat în vis stră- 
lucită şi împodobită şi de multe fecioare însoţită; 

Bucură-te, că fericita Claudia mult s-a bucurat, iar tu vremea mutării la Domnul i- 
al anunţat; 

Bucură-te, că ai biruit cu harul slăbiciunea femeiască; 

Bucură-te, mijlocitoare pentru toată neputinţa omenească; 

Bucură-te, purtătoare de nebiruită putere dumnezeiască; 

Bucură-te, călăuză luminată pentru cei ce rătăcesc încă pe cale; 

Bucură-te, grabnic ajutătoare pentru cei ce caută alinare în rugăciunile tale; 
Bucură-te, muceniţă Eugenia, de Dumnezeu binecuvântată! 


Condacul al 13-lea (de trei ori) 

O, Sfântă cuvioasă fecioară şi muceniţă Eugenia, primeşte acum de la noi această 
smerită şi puţină rugăciune de laudă, pe care ţi-o aducem cu buze necurate, şi 
scoate-ne cu rugăciunile tale din toată întunecimea păcatului, din toate nevoile şi 
durerile sufleteşti şi trupeşti, şi cere pentru noi de la Mirele tău să ne întărească în 
păzirea poruncilor Sale, să ne dăruiască mila Lui cea dumnezeiască şi să nu ne 
lepede în ziua cea înfricoşătoare a Judecăţii, ca împreună cu tine să-l cântăm: 
Aliluia! 


Apoi se zice iarăşi: 


Icosul 1 

Din rânduiala dumnezeiască, înger din cer a fost trimis să-ţi deschidă, fecioară, ca- 
lea spre mucenicie, arătându-te slujitoare aleasă a Împăratului tuturor. Iar noi, vă- 
zând vieţuirea ta cea minunată, îţi înălțăm cântări de laude ca acestea: 

Bucură-te, ceea ce nume de bun neam ai purtat; 

Bucură-te, că, frumoasă la chip fiind, şi vitează cu duhul te-ai arătat; 

Bucură-te, că înţelepciunea cea elinească şi filosofia ritorilor cu înlesnire ai învăţat; 
Bucură-te, că logodna cu nici unul din tinerii cei luminaţi cu neamul, cu mărirea şi 
cu bogăţia nu ai primit; 

Bucură-te, că fecioria cea curată ai râvnit; 

Bucură-te, că prin rânduiala dumnezeiască Epistolele Sfântului apostol Pavel ai 
citit; 

Bucură-te, că de la el ai aflat că unul este Dumnezeu cel adevărat; 

Bucură-te, că, ieşind din cetate şi auzind cântarea cea dulce a psalmilor, cu lumina 
dumnezeieştii cunoaşteri te-ai luminat; 

Bucură-te, că de rătăcirea părinților te-ai ruşinat şi de idolii cei făcuți de mână 
omenească te-ai lepădat; 

Bucură-te, că cele trecătoare ai lăsat; 

Bucură-te, că de Mirele tău Hristos ai fost înțelepţită; 

Bucură-te, purtătoare de cunună prea fericită; 

Bucură-te, muceniţă Eugenia, de Dumnezeu binecuvântată! 


Condacul 1 

Luminându-te cu lumina dumnezeieştii cunoaşteri, ai fugit de slava cea deşartă, 
părăsind dulceaţa lumii şi casa părinţilor tăi, şi ieşind din cetate, de frumuseţea 
cântării de psalmi te-ai rănit, şi primind în inima ta feciorelnică dumnezeiasca 
dragoste, ai împărtăşit duh şi celor ce călătoreau împreună cu tine, Sfântă Fecioară 
muceniță Eugenia. Pentru aceasta şi noi îți cinstim prăznuirea, cântându-ţi: Bu- 
cură-te, muceniţă Eugenia, de Dumnezeu binecuvântată! 


Rugăciune către Sfânta muceniţă Eugenia 


ME 


Sfântă cuvioasă fecioară şi muceniţă Eugenia, mireasă cu totul frumoasă a lui 
Hristos Dătătorul frumuseţilor, Făcătorul de bine şi Mirele sufletelor, fiind tu înfru- 
museţată cu ostenelile pustniceşti şi strălucind luminat cu luptele muceniceşti, 
întocmai cu îngerii petrecând pe pământ, cu ei dănţuieşti acum în casa Părintelui 
Ceresc! 


Te rugăm, luminată fecioară şi muceniţă, roagă-te lui Hristos Dumnezeu pentru 
noi, cei aflaţi în nevoile acestei vieţi trecătoare, să ne dăruiască harul Lui cel de 
viaţă dătător; cere pentru noi credință curată, viaţă luminată de har, răbdare în 
încercări, bărbăţie în luptele împotriva patimilor, tărie nestrămutată, bucuria împli- 
nirii poruncilor dumnezeieşti, dragoste nefăţarnică, iubire de vrăjmaşi, smerenie şi 
blândeţe, iertare de păcate şi răspuns bun la Înfricoşătoarea Judecată, ca să moş- 
tenim şi noi Lumina cea neînserată şi să proslăvim numele cel sfânt al Domnului, 
al Tatălui şi al Fiului şi al Sfântului Duh, acum şi pururea şi în vecii vecilor. Amin. 


Se face apoi Otpustul: Doamne, Iisuse Hristoase, Fiul lui Dumnezeu pentru ru- 
găciunile prea curatei Maicii Tale, ale Sfintei cuvioase muceniţe Eugenia şi ale tu- 
turor Sfinţilor, miluieşte-ne şi ne mântuieşte pe noi. Amin! 


